Törkeästä ihmiskaupasta epäillään myös 36-vuotiasta naista.

Tällainen on Veijo Baltzarin talo Raaseporissa, minne poliisi teki suuren operaation.

Epämääräinen ja epäilyttävä toiminta kirjailija ja kulttuurineuvos Veijo Baltzarin, 77, ympärillä on puhuttanut ihmisiä jo pidemmän aikaa, kertoo tapauksen tunteva lähde Iltalehdelle.

Poliisi ajoi tiistaina panssariautolla läpi Veijo Baltzarin omistaman talon porteista. Lukijan kuva

Baltzar vangittiin torstaina Helsingin käräjäoikeudessa todennäköisin syin epäiltynä törkeästä ihmiskaupasta. Syyte häntä vastaan on nostettava helmikuun kuudenteen päivään mennessä.

Presidentti Tarja Halonen myönsi Veijo Baltzarille vuonna 2011 kulttuurineuvoksen arvonimen.

Rikoslaissa määritellyn tunnusmerkistön mukaan ihmiskaupassa voi olla kyse esimerkiksi toisen henkilön paritusrikoksen kaltaisesta seksuaalisesta hyväksikäytöstä, pakkotyöstä tai muusta ihmisarvoa loukkaaviin olosuhteisiin saattamisesta.

Törkeään ihmiskauppaan, josta Baltzaria siis epäillään, liittyy lain mukaan esimerkiksi väkivaltaa tai alaikäisiä uhreja.

Iltalehden tietojen mukaan kummallista liikehdintää on nähty ainakin Raaseporissa, jossa Baltzar on omistanut talon noin kahden ja puolen vuoden ajan eli keväästä 2017 lähtien. Hänen omistamansa suurikokoinen arvotalo sijaitsee syrjäisen tien varrella muutaman kilometrin päässä kaupungin keskustasta.

Helsingin käräjäoikeuden mukaan teot, joista Baltzaria epäillään, sijoittuvat tammikuun 2016 ja syyskuun 2019 väliselle ajalle ja ovat tapahtuneet Helsingissä ja Tammisaaressa. Entinen Tammisaaren kaupunki kuuluu nykyään Raaseporin kaupunkiin.

”Tyttöjä” mekoissaan

Iltalehden tietojen mukaan Baltzarin tontilla on liikkunut toistuvasti viidestä seitsemään nuorta naishenkilöä. Eräs asiaa tunteva käyttää heistä nimitystä ”tytöt”, muttei osaa arvioida heidän tarkkaa ikäänsä.

Nuoret naiset ovat herättäneet huomiota, koska he ovat aina pukeutuneet ”omituisiin, pitkiin ja vanhanaikaisiin” asuihin. Tapauksen tunteva taho kuvailee vaatteita 1800-luvun tyylisiksi ja ”mystisiksi”. Kyseessä eivät ole romanien kansanpuvut. Baltzar on tunnettu romanivaikuttaja.

Nuoret naiset ovat puhuneet keskenään vierasta kieltä ja vältelleet ihmiskontakteja.

Iltalehdellä ei ole viranomaisvahvistusta sille, liittyvätkö he jollain tapaa Baltzaria koskevaan rikosepäilyyn.

Havaittujen nuorten naisten lisäksi Baltzarin seurassa on liikkunut tiiviisti noin 30–40-vuotias nainen, jota Baltzar kutsuu Iltalehden tietojen mukaan ”sihteeriksi”.

Helsingin Sanomien mukaan samasta rikoksesta epäillään myös 36-vuotiasta, pitkään Baltzarin kanssa työskennellyttä naista.

Portista läpi

Erikoinen liikehdintä tuli päätökseensä tiistaina, kun Baltzarin talolle tehtiin massiivinen poliisioperaatio. Noin kello yhdentoista aikaan aamupäivällä kiinteistön edustalle ilmaantui peräti kymmenkunta siviilipoliisiautoa.

Operaatio alkoi dramaattisesti, kun poliisin panssariauto ajoi täyttä vauhtia suoraan läpi Baltzarin pihan metallisesta portista. Törmäys sai aikaan niin valtaisan pamauksen, että sen kauempaa kuullut henkilö luuli naapuritontin suuren kasvihuoneen räjähtäneen.

– Portti lensi monta metriä nurmikolle, todistaja kuvailee.

Tämän jälkeen kymmenisen poliisia kypärineen, kilpineen ja konetuliaseineen ryntäsi autoista ja piiritti vauhdilla koko talon. Lopulta Baltzarin tontilta lastattiin iltapäivällä nuoria naisia kaikkiaan kolmeen poliisin maijaan.

Iltahämärällä poliisit tarkistivat vielä koko pihamaan poliisikoirien kanssa. Viimeiset poliisit poistuivat talolta vasta puoli seitsemään saakka illalla, eli operaatio jatkui yli kuuden tunnin ajan.

Iltalehdellä ei ole viranomaisilta vahvistusta siihen, liittyvätkö talolla havaitut tapahtumat nyt uutisoituihin, epäiltyihin rikoksiin.

Tiedätkö jotain tapauksesta? Kerro tietosi täällä, soita numeroon 0106658006 tai Lähetä teksti, kuva, video tai WhatsApp-viesti numeroon 040 778 4854. Kaikki yhteydenotot käsitellään luottamuksellisesti.

Koko Baltzarin tonttia reunustava aita meni palasiksi poliisin rysäytettyä siitä panssariautolla läpi. LUKIJAN KUVA

Baltzarin omistaman talon piha oli tiistaina täynnä autoja. LUKIJAN KUVA